W Jackson zamieszkôł ze swòją białką, chtërnã pòznôł w Walii. Jegò môl béł bliskò dodomów kaszëbsczich emigrantów. W 1911 rokù przëjachało tam kòl dwadzesce familii z òkòlégò Swiónowa, Stajszewa i Mirochòwa. Do dzys są tam taczé nôzwëska, jak: Kónkòl, Miszkòwsczi, Miotk, Brzezyńsczi, Janke, Cerocczi i jinszé. Nôpierwi Kaszëbi robilë tam na sztrece. Tima, co kąsk wicy przëzarobilë, ùdało sã kùpic gruńt i szlë na swòje gòspòdarczi. Tak zrobił przikładowò Alfréd Kónkòl. Kaszëbi bëlë tam równak tej lëchò traktowóny. Pierszi emigrancë nie znelë anielsczégò jãzëka, temù môlowi lëdze zagrôdzelë jima drogã do wëższich niwiznów w spòleczny hierarchii. Przez to nastãpné pòkòlenia baro chùtkò òdchôdałë òd kaszëbskòscë. Nawetka jeden z nich ò nôzwëskù Miotk zmienił je na szerzi znóné Miller. Dzys w rãkach ti familii je tam wiôlgô fabrika.